Το Φαρμακείο των Διακοπών 

Κράτηση ξενοδοχείου/ τακτοποίηση εξοχικού/ προκράτηση θέσης σκηνής camping ? Έγινε!

Εισιτήρια? Εκδόθηκαν!

Βαλίτσες? Έτοιμες!

Φύγαμε… ή σχεδόν! Μα, τι λείπει? Χμ.. έχετε ελέγξει- ή φτιάξει – το Φαρμακείο των Διακοπών- των εξορμήσεων- των αποδράσεων σας?

Πάμε να το κάνουμε παρέα για να είσαστε- και να είμαι –σίγουροι ότι δεν ξεχάσαμε κάτι απολύτως απαραίτητο! Το «Φαρμακείο» είναι ενδεικτικό, ασφαλώς εξειδικεύεται κατά περίπτωση και –εννοείται- είναι τόσο πιο εφοδιασμένο όσο πιο απομακρυσμένος από τη δυνατότητα παροχής υγειονομικών υπηρεσιών είναι ο προορισμός.

Ξεκινώ με τα αυτονόητα- και απαραίτητα- θερμόμετρο, αναλγητικά και αντιπυρετικά. Μη φύγετε, λοιπόν, χωρίς τα σιρόπια που δίνετε όταν το παιδί έχει πυρετό (συνήθως depon και algofren ) . Πολύ βασικό είναι να επικοινωνήσετε με τον παιδίατρο ώστε να **επικαιροποιήσετε** τη σωστή **δοσολογία** από το καθένα για κάθε παιδί, αφού όπως γνωρίσετε αλλάζει ανάλογα με το σωματικό βάρος του παιδιού.

Σειρά, έχουν τα εισπνεόμενα, αν είναι αγωγή που σας χρειάζεται συχνά (και φυσικά, με τον αντίστοιχο αεροθάλαμο) .

Μια αντιβίωση ευρέως φάσματος πιθανά να έχει θέση στο βαλιτσάκι σας. Κυρίως, αν ο προορισμός σας βρίσκεται εκτός συνόρων. Σε καμία περίπτωση, ωστόσο, μην τη χρησιμοποιήσετε χωρίς την οδηγία ενός γιατρού.

Μια κρέμα για την τοπική αντιμετώπιση των τσιμπημάτων – οιδημάτων, επίσης είναι απαραίτητη ( π.χ Fucidin/ Fucicort) ενώ το gel xylocaine αποδεικνύεται ,συχνά, σωτήριο μετά από τσιμπήματα στη θάλασσα.

Ένα αντιϊσταμινικο δε θα μπορούσε- ούτε και θα έπρεπε- να λείπει από το βαλιτσάκι μας! Υπάρχουν πολλά στο εμπόριο. Ο Παιδίατρος είναι υπεύθυνος στο να κατευθύνει στο ιδανικό για εσάς. ( Σημειώστε ότι καθώς τα χρόνια περνούν τα αντιϊσταμινικά έχουν εξελιχθεί. Ενημερωθείτε από τον ειδικό , λοιπόν, και μην καταλήξετε στην εύκολη- και συχνά αναποτελεσματική- λύση αυτού που κάποτε είχατε χρησιμοποιήσει)

Το αντηλιακό- με τον κατάλληλο δείκτη προστασίας αλλά και στην κατάλληλη μορφή για την κάθε ηλικία, ένα spray για την πρόληψη των τσιμπημάτων- προτιμήστε αυτά χωρίς προωθητικό αέριο- και ένα για τους τραυματισμούς είναι, φυσικά, στο βασικό εξοπλισμό και πρέπει πάντοτε να τα έχουμε μαζί μας.

Για τα εγκαύματα- είτε από τον ήλιο είτε από το barbeque- αλλά και για τους μώλωπες καλό θα ήταν να έχετε μια καταπραϋντική κρέμα σε περίπτωση που είναι επιπόλαια, αν και καλό είναι να εκτιμηθούν από γιατρό πριν τη χρησιμοποιήσετε γιατί είναι πιθανό να χρειάζονται και κάτι ακόμα όπως καθαρισμό, αντιβίωση κτλ

Τέλος, επίδεσμοι- αντισηπτικό- αποστειρωμένες γάζες- φυσικά δάκρυα- αποστειρωμένο νερό, θα σας βγάλουν από τη δύσκολη θέση σε περιπτώσεις τραυματισμού- ειδικά αν αυτός γίνει σε χώματα αμφιβόλου ποιότητας, ως οφείλει στις διακοπές!!!

Τα σκευάσματα για τη ναυτία, τα διαλύματα ηλεκτρολυτών ή τα αντιδιαρροϊκά έχουν- έτσι και αλλιώς- συγκεκριμένη, και περιορισμένη, χρήση στα παιδιά. Ανάλογα με τον προορισμό και την περίπτωση μπορεί να έχουν νόημα αλλά θα πρέπει να εξατομικεύεται η δοσολογία τους και ΠΟΤΈ να μη χορηγούνται χωρίς ιατρική οδηγία.

Πριν κλείσει το άρθρο θα μιλήσουμε για την ενέσιμη αδρεναλίνη. Η αναγκαιότητα να την έχουμε εξαρτάται από το ιστορικό- αν και είναι γνωστό, πια, ότι μια αλλεργία μπορεί να ξεκινήσει οποιαδήποτε στιγμή… και μόνη της! Καθώς τα αποθέματά της αλλά και η δυνατότητα να συνταγογραφηθεί, αλλάζει συνεχώς την αναφέρω εδώ και μένει να τη συζητάμε ανάλογα.



Καλές αποδράσεις!!!